Áheyrendapallarnir í bæjarþingsalnum á Akranesi voru þéttskipaðir á opnum borgarafundi sem haldinn var á mánudag , þar sem bæjarstjóri og starfsmenn bæjarins greindu frá helstu framkvæmdum sem ráðist verður í á þessu ári . Í yfirferðinni kom fram að gífurlega miklar framkvæmdir eru á döfinni , til að mynda meiri í gatna - og stígagerð en dæmi eru um , að sögn Gísla S. Einarssonar bæjarstjóra . Þá eru í gangi umfangsmiklar byggingaframkvæmdir eins og við leikskólann við Ketilsflöt , þar sem unnið er við bæði fyrsta og annan áfanga . Þá verða einnig hafnar framkvæmdir við byggingu nýrrar sundlaugar og húsnæðis fyrir nýtt bókasafn . Fjárhagsáætlun gerði ráð fyrir nýjum lántökum um 650 milljónum króna , en þar sem ákveðið hefur verið að skipta framkvæmdum vegna sundlaugarinnar og bókasafnsins á tvö ár verða lántökurnar ekki eins miklar og áætlað var . Nánar er greint frá fundinum í Skessuhorni sem kom út í dag .